**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2022-02-14 Nr. TAR-17

 Posėdžio data – 2022 m. vasario 8 d.

 Pradžia – 13.00 val. (nuotoliniu būdu)

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Arvydas Cesiulis, Antanas Kontautas, Jurij Šeršniov, Artūras Razbadauskas, Alina Velykienė, Vaida Raugelė.

 Posėdyje dalyvauja Savivaldybės administracijos darbuotojai: Savivaldybės administracijos direktorius G. Neniškis, Savivaldybės administracijos direktoriaus pavaduotoja A. Dirgėlienė, L.e.p. strateginio planavimo skyriaus vedėja S. Kačerauskaitė, Finansų skyriaus vedėja K. Petraitienė, Sveikatos apsaugos skyriaus vedėja R. Perminienė, tarybos narys R. Didžiokas.

 Dėl darbotvarkės.

K. Bagdonas siūlo koreguoti darbotvarkę ir klausimus („Dėl sutikimo reorganizuoti viešąją įstaigą Klaipėdos vaikų ligoninę“, „Dėl Klaipėdos miesto savivaldybės - viešosios įstaigos Klaipėdos universitetinės ligoninės dalininkės – turtinių ir neturtinių teisių perdavimo valstybės nuosavybėn“) perkelti į pagrindinę darbotvarkę ir svarstyti pirmais, išbraukti 3 darbotvarkės klausimą („BĮ Klaipėdos miesto globos namų rašto svarstymas“).

A. Velykienė siūlo svarstyti klausimus taip, kaip pateikta darbotvarkėje.

V. Raugelė siūlo balsuoti ar įtraukti svarstytinus klausimus į darbotvarkę.

A. Cesiulis sako, kad klausimai dėl ligoninių svarbūs. Siūlo nukelti R. Didžioko klausimus į kitą komiteto posėdį ir svarstyti kartu su Savivaldybės administracijos sveikatos priežiūros pertvarkos planu.

J. Šeršniov siūlo dėl ligoninės klausimų neskubėti.

A. Velykienė sako, kad laikas pradėti diskutuoti dėl ligoninės reorganizacijos formos, būdų.

K. Bagdonas siūlo balsuoti dėl klausimų įtraukimo į darbotvarkę.

A. Velykienė siūlo A. Razbadauskui nusišalinti nuo balsavimo.

A. Razbadauskas teigia, kad nuo balsavimo nenusišalins.

Balsavimu (už-3, prieš-3, susilaiko-1) nutarta neįtraukti į posėdžio darbotvarkę klausimų „Dėl sutikimo reorganizuoti viešąją įstaigą Klaipėdos vaikų ligoninę“, „Dėl Klaipėdos miesto savivaldybės - viešosios įstaigos Klaipėdos universitetinės ligoninės dalininkės – turtinių ir neturtinių teisių perdavimo valstybės nuosavybėn“.

 DARBOTVARKĖ :

1. Dėl Klaipėdos miesto savivaldybės 2022–2024 metų strateginio veiklos plano patvirtinimo. Pranešėjai G. Neniškis, S. Kačerauskaitė.

2. Dėl Klaipėdos miesto savivaldybės 2022 metų biudžeto patvirtinimo. Pranešėja K. Petraitienė.

3. Informacija apie klientų aptarnavimo centro steigimą, asmens sveikatos priežiūros paslaugų rėmimo organizavimo ir vykdymo tvarkos aprašą, skirtą sveikatos priežiūros specialistų pritraukimo ir kitoms sveikatos priežiūros įstaigų problemoms spręsti. Pranešėjai D. Petrolevičius, R. Perminienė.

4. Žodinė informacija apie COVID-19 situaciją. Pranešėja A. Dirgėlienė.

1. SVARSTYTA. Klaipėdos miesto savivaldybės 2022–2024 metų strateginio veiklos plano patvirtinimas.

A. Velykienė teigia, kad strateginis veiklos planas nebuvo pristatytas bendruomenei (pagal nustatytą tvarką). Abejoja ar klausimą galima teikti svarstyti Tarybai.

A. Razbadauskas pritaria, kad strateginis veiklos planas turėjo būti pristatytas bendruomenei. Siūlo klausimą atidėti kitam komiteto posėdžiui.

A. Velykienė siūlo pavesti Savivaldybės administracijai organizuoti bendruomenei viešą pristatymą.

V. Raugelė prašo komitetui pristatyti visus pasiūlymus (su pačiais naujausiais siūlymais dar nespėjo susipažinti). Sako, kad norint apsispręsti dėl strateginio veiklos plano, turime matyti siūlymų visumą. Prašo išlikti konstruktyviems, gerbti vieniems kitus ir priimti sprendimą dėl strateginio veiklos plano.

K. Bagdonas pritaria, kad reikia organizuoti bendruomenei viešą pristatymą. Pritaria V. Raugelės siūlymui. Siūlo pristatyti siūlymus ir už juos balsuoti.

1. Velykienė siūlo eiti lygiagrečiai - paviešinti ir svarstyti klausimą.

A. Razbadauskas sako, kad klausimą galima nagrinėti ir po pristatymo bendruomenei arba svarstyti lygiagrečiai. Pažymi, kad turi būti išlaikytos visos procedūros. A. Razbadauskas taip pat sako, kad nėra aišku, kada Savivaldybės administracija pateiks savo nuomonę dėl sveikatos įstaigų reorganizavimo - gal tik po kelių mėnesių.

A. Kontautas pažymi, kad pateikimo procedūros privalomos ir yra numatyti terminai. Pritaria, kad gal klausimą atidėti.

A. Cesiulis teigia, kad negalime atidėti strateginio veiklos plano svarstymo. Strateginis veiklos planas svarbus miestui ir jis turi būti priimtas. A. Cesiulis pažymi, kad dėl ligoninių pertvarkos turi būti išgryninta Savivaldybės administracijos pozicija. Ligoninių klausimas neturi būti stabdys visiems kitiems procesams. Siūlo dabar diskutuoti ir kalbėti apie visą strateginį veiklos planą.

A. Velykienė primena, kad Savivaldybė turi patvirtinti biudžetą iki vasario 17 d.

V. Raugelė prašo tęsti posėdį. Tiki, kad strateginis veiklos planas bus pristatytas bendruomenei viešai iki Tarybos posėdžio.

A. Cesiulis teigia, kad viešas pristatytas bus penktadienį.

A. Razbadauskas siūlo, jei surandam sutarimą, klausimą nagrinėti dabar. Atsiima siūlymą, kad klausimą atidėti.

Pranešėja – S. Kačerauskaitė pristato pateiktus siūlymus strateginiam planui ir teigia, kad pateiktas TS-LKD frakcijos siūlymas: išbraukti 0103 uždavinio „Modernizuoti sveikatos priežiūros infrastruktūrą“ 010301 priemones: VŠĮ Klaipėdos universitetinės ligoninės modernizavimas.

V. Raugelė sako, kad dėl tokio siūlymo apsispręsti negali, nes nebuvo politinės diskusijos, nematė Savivaldybės administracijos projekto (dėl sveikatos priežiūros įstaigų reorganizavimo). Siūlo svarstyti visą klausimo visumą. Pažymi, kad kol kas Taryba nėra apsisprendusi dėl įstaigų krypties. Siūlo palaikyti Savivaldybės administracijos teikiamą sprendimo projektą ir neišbraukti nieko tol, kol nėra Taryba nusprendusi kitaip.

A. Velykienė sutinka, kad ligonines reikia modernizuoti ir kad paslaugos turi būtų aukščiausio lygio.

A. Razbadauskas sako, kad reikia modernizuoti ligonines ir dėl to klausimų nekyla, bet neaišku iš kokių lėšų.

V. Raugelė sako, kad visa esmė – nauda pacientams. Primena, kad Taryba yra patvirtinusi - iki 2030 metų parengti galimybių studiją dėl ligoninių perspektyvos.

K. Bagdonas siūlo balsuoti už siūlymą.

Balsavimu už-1 (K. Bagdonas), prieš-3 (A. Velykienė, V. Raugelė, J. Šeršniov), susilaiko-3 (A. Kontautas, A. Cesiulis, A. Razbadauskas) nepritarta TS-LKD frakcijos siūlymui: išbraukti 0103 uždavinio „Modernizuoti sveikatos priežiūros infrastruktūrą“ 010301 priemones: VŠĮ Klaipėdos universitetinės ligoninės modernizavimas.

S. Kačerauskaitė sako, kad yra frakcijos siūlymas išbraukti iš strateginio veiklos plano priemonę: VŠĮ Klaipėdos universitetinės ligoninės įstatinio kapitalo didinimas magnetinio rezonanso tomografui įsigyti.

A. Velykienė sako, kad yra prieš tokį siūlymą.

K. Bagdonas teigia, kad SAM perėmus funkcijas būtų sutaupomos lėšos.

A. Cesiulis sako, kad reikia atskirti du dalykus - tai kas reikalinga dabar ir ką ministerijos skirs gal po kelių metų - neturime garantijų, kad kitais metais gausime SAM lėšų. Dabar yra galimybė - reikia pirkti įrangą.

V. Raugelė pritaria A. Cesiuliui. Siūlo TS-LKD frakcijos siūlymui nepritarti.

Balsavimu už-1 (K. Bagdonas), prieš-3 (V. Raugelė, A. Velykienė, J. Šeršniov), susilaiko-3 (A. Cesiulis, A. Razbadauskas, A. Kontautas) nepritarta siūlymui išbraukti iš strateginio veiklos plano priemonę: VŠĮ Klaipėdos universitetinės ligoninės įstatinio kapitalo didinimas magnetinio rezonanso tomografui įsigyti.

S. Kačerauskaitė sako, kad gauti frakcijų „Klaipėdiečiams“, TS-LKD, „Vardan Klaipėdos“,siūlymai įtraukti į strateginį veiklos planą priemonę „Pastatyti regioninį ne žemesnės kaip UEFA 4 kategorijos futbolo stadioną“ ir numatyti siektinus rodiklius: 2023 metais įvertinti turimos regioninio stadiono galimybių studijos rekomendacijas, veiksmų grafiką, finansavimo poreikį, esant reikalui galimybių studiją patikslinti, o 2024 metais organizuoti architektūrinį konkursą.

A. Cesiulis mano, kad yra klaida, nes reikia ne regioninio stadiono, o multifunkcinio stadiono.

A. Velykienė sako, kad pritartų pateiktam siūlymui.

V. Raugelė taip pat pritaria pateiktam frakcijų siūlymui.

Bendru sutarimu pritarta frakcijų siūlymui: įtraukti į strateginį veiklos planą priemonę „Pastatyti regioninį ne žemesnės kaip UEFA 4 kategorijos futbolo stadioną“ ir numatyti siektinus rodiklius: 2023 metais įvertinti turimos regioninio stadiono galimybių studijos rekomendacijas, veiksmų grafiką, finansavimo poreikį, esant reikalui galimybių studiją patikslinti, o 2024 metais organizuoti architektūrinį konkursą.

S. Kačerauskaitė primena, kad yra S. Budino siūlymas dėl sporto aikštynų atnaujinimo: priemonę 02010204 (Sporto aikštynų atnaujinimas (modernizavimas) (2021 m. – H. Zudermano gimnazijos, 2022 m. – Vitės ir Maksimo Gorkio progimnazijų, 2023 m. – Gilijos pradinės mokyklos, 2024 m. – Baltijos gimnazijos) keisti: 2023 m. – 2 mokyklos, 2024 m. – 2 mokyklos.

A. Cesiulis sutinka, kad reikia laikytis nuostatos - turėti sutvarkytus, modernizuotus sporto aikštynus.

V. Raugelė palaiko S. Budino siūlymą.

A. Velykienė sako, kad rodikliai turi būti pagrįsti pinigais.

Bendru sutarimu pritarta S. Budino siūlymui: priemonę 02010204 (Sporto aikštynų atnaujinimas (modernizavimas) (2021 m. – H. Zudermano gimnazijos, 2022 m. – Vitės ir Maksimo Gorkio progimnazijų, 2023 m. – Gilijos pradinės mokyklos, 2024 m. – Baltijos gimnazijos) keisti: 2023 m. – 2 mokyklos, 2024 m. – 2 mokyklos.

S. Kačerauskaitė sako, kad yra S. Budino siūlymas: priemonę 02010206 (Sporto salių atnaujinimas (2022 m. – „Aitvaro“ gimnazija, „Versmės“ progimnazija, „Baltijos" gimnazija, „Vyturio" progimnazija) 2023 m. – 2 mokyklos, 2024 m. – 2 mokyklos) keisti: 2023 m. – 4 mokyklos, 2024 m. – 4 mokyklos.

Bendru sutarimu pritarta S. Budino siūlymui: priemonę 02010206 (Sporto salių atnaujinimas (2022 m. – „Aitvaro“ gimnazija, „Versmės“ progimnazija, „Baltijos" gimnazija, „Vyturio" progimnazija) 2023 m. – 2 mokyklos, 2024 m. – 2 mokyklos) keisti: 2023 m. – 4 mokyklos, 2024 m. – 4 mokyklos.

S. Kačerauskaitė teigia, kad S. Budino siūlymas: (priemonė 01010125 „Atraminių apsauginių įėjimo į paplūdimį sienučių remontas“) kapitališkai suremontuoti atramines apsaugines sienutes (prie Girulių centrinio paplūdimio) ir darbusužbaigti 2022 m., kapitališkai suremontuoti atramines apsaugines sienutes (Smiltynės paplūdimyje prie centrinės gelbėtojų stoties) ir darbus užbaigti 2023 m.

Balsavimu už-2 (A. Velykienė, V. Raugelė), prieš-1 (K. Bagdonas), susilaiko-4 (A. Kontautas, J. Šeršniov, A. Cesiulis, A. Razbadauskas) nepritrata S. Budino siūlymui, kad priemonę užbaigti per vienerius metus.

V. Raugelė siūlo pritarti siūlymui planuoti priemonę „Pagalbos į namus paslaugos teikimas senyvo amžiaus asmenims ir suaugusiems asmenims su negalia“atsižvelgus į Socialinės paramos skyriaus teiktą poreikį. Vietoje 200 numatytų projekte, kasmet planuoti, kad paslaugos bus suteiktos 300 paslaugų gavėjų per mėnesį.

Bendru sutarimu pritarta V. Raugelės siūlymui.

V. Raugelė prašo pateikti visus pateiktus siūlymus.

K. Bagdonas siūlo apsispręsti ar dabar išklausom visus siūlymus.

V. Raugelė siūlo bendru sutarimu likusius siūlymus svarstyti Tarybos posėdyje. Siūlo balsuoti už sprendimo projektą su pakeitimais, o dėl visų gautų siūlymų apsispręsime Tarybos posėdyje.

NUTARTA. Pritarti pateiktam sprendimo projektui su siūlymais:

1.1. Nepritarti TS-LKD frakcijos siūlymui: išbraukti 0103 uždavinio „Modernizuoti sveikatos priežiūros infrastruktūrą“ 010301 priemones: VŠĮ Klaipėdos universitetinės ligoninės modernizavimas.

1.2. Nepritarti TS-LKD frakcijos siūlymui išbraukti iš strateginio veiklos plano priemonę: VŠĮ Klaipėdos universitetinės ligoninės įstatinio kapitalo didinimas magnetinio rezonanso tomografui įsigyti.

1.3. Pritarti frakcijų „Klaipėdiečiams“, TS-LKD, „Vardan Klaipėdos“ siūlymuiįtraukti į strateginį veiklos planą priemonę „Pastatyti regioninį ne žemesnės kaip UEFA 4 kategorijos futbolo stadioną“ ir numatyti siektinus rodiklius: 2023 metais įvertinti turimos regioninio stadiono galimybių studijos rekomendacijas, veiksmų grafiką, finansavimo poreikį, esant reikalui galimybių studiją patikslinti, o 2024 metais organizuoti architektūrinį konkursą.

1.4. Pritarti S. Budino siūlymui: priemonę 02010204 (Sporto aikštynų atnaujinimas (modernizavimas) (2021 m. – H. Zudermano gimnazijos, 2022 m. – Vitės ir Maksimo Gorkio progimnazijų, 2023 m. – Gilijos pradinės mokyklos, 2024 m. – Baltijos gimnazijos) keisti: 2023 m. – 2 mokyklos, 2024 m. – 2 mokyklos.

1.5. Pritarti S. Budino siūlymui priemonę 02010206 (Sporto salių atnaujinimas (2022 m. – „Aitvaro“ gimnazija, „Versmės“ progimnazija, „Baltijos" gimnazija, „Vyturio" progimnazija) 2023 m. – 2 mokyklos, 2024 m. – 2 mokyklos) keisti: 2023 m. – 4 mokyklos, 2024 m. – 4 mokyklos.

1.6. Nepritarti S. Budino siūlymui (priemonė 01010125 „Atraminių apsauginių įėjimo į paplūdimį sienučių remontas“) kapitališkai suremontuoti atramines apsaugines sienutes (prie Girulių centrinio paplūdimio) ir darbusužbaigti 2022 m., kapitališkai suremontuoti atramines apsaugines sienutes (Smiltynės paplūdimyje prie centrinės gelbėtojų stoties) ir darbus užbaigti 2023 m. (per 1 metus).

1.7. Pritarti siūlymui planuoti priemonę „Pagalbos į namus paslaugos teikimas senyvo amžiaus asmenims ir suaugusiems asmenims su negalia“atsižvelgus į Socialinės paramos skyriaus teiktą poreikį. Vietoje 200 numatytų projekte, kasmet planuoti, kad paslaugos bus suteiktos 300 paslaugų gavėjų per mėnesį.

BALSUOTA: už – 6 (A. Velykienė, V. Raugelė, A. Cesiulis, A. Razbadauskas, J. Šeršniov, A. Kontautas), prieš – 0, susilaiko – 1 (K. Bagdonas).

2. SVARSTYTA. Klaipėdos miesto savivaldybės 2022 metų biudžeto patvirtinimas.

Pranešėja – K. Petraitienė. Siūlo patvirtinti Klaipėdos miesto savivaldybės 2022 metų biudžetą – 243420,7 tūkst. eurų iš prognozuojamų 2022 metų biudžeto pajamų, nustatyti asignavimus programoms vykdyti, paskirstyti asignavimus iš apyvartinių lėšų 2022 m. sausio 1 d. likučio. Patvirtinus biudžetą, asignavimų valdytojų vykdomos programos bus finansuojamos pagal patvirtintą finansavimo planą, o ne pagal 1/12 praėjusių metų asignavimų valdytojui skirtų lėšų, skiriamų tęstinei veiklai bei įsiskolinimams dengti, tai sudarys galimybę greičiau atsiskaityti su tiekėjais ir rangovais bei racionaliau naudoti biudžeto lėšas.

K. Petraitienė teigia, kad Klaipėdos miesto savivaldybės 2022 metais biudžeto pajamos sudarys 243420,7 tūkst. eurų, t. y. 39635,2 tūkst. eurų arba 19,4 % didesnės nei 2021 m. patvirtintos pajamos metų pradžioje. 2022 metų prognozuojami biudžeto asignavimai 243851,3 tūkst. eurų, t. y. 36506,5 tūkst. eurų arba 17,6 % didesni nei 2021 metais, iš jų – 141803,3 tūkst. eurų darbo užmokesčiui. Investicijų projektams finansuoti iš paskolų lėšų suplanuota 3395,5 tūkst. Eur. Paskoloms grąžinti planuojama 2964,9 tūkst. Eur biudžeto išlaidų.

Savivaldybės biudžete 2022 metais planuojami asignavimai 7357,0 tūkst. eurų iš Europos Sąjungos finansinės paramos ir bendrojo finansavimo lėšų projektams finansuoti. Į šį biudžeto projektą neįtrauktos dotacijos, kurios bus skirtos Savivaldybei keliams, gatvėms tiesti, prižiūrėti, saugiam eismui užtikrinti. Vadovaujantis Lietuvos Respublikos 2022 metų valstybės biudžeto ir savivaldybių biudžetų finansinių rodiklių patvirtinimo įstatymo 3 straipsnio 3 dalies nuostata, gavus valstybės biudžeto dotacijas, įskaitant Europos Sąjungos ir bendrojo finansavimo bei kitos tarptautinės finansinės paramos lėšas, atitinkamai bus patikslintas tarybos patvirtintus biudžetas.

Biudžeto asignavimų planas 2022 metams buvo rengiamas, atsižvelgiant į Klaipėdos miesto savivaldybės tarybos sprendimo projektą „Dėl Klaipėdos miesto savivaldybės 2022-2024 metų strateginio veiklos plano patvirtinimo“, 2021 m. rugsėjo 2 d. įsakymu Nr. AD1-1024 „Dėl Klaipėdos miesto savivaldybės 2022 metų biudžeto maksimalių asignavimų nustatymo bendrųjų principų tvirtinimo“ bei laikantis Lietuvos Respublikos fiskalinės sutarties įgyvendinimo konstitucinio įstatymo nuostatų. 2022 metų asignavimai ir jų pokyčiai, palyginti su 2021 metų patvirtintu planu, buvo nustatomi atsižvelgiant į 2021 metų biudžeto prognozuojamą asignavimų plano įvykdymą, 2022 metų biudžeto pajamų prognozę ir nustatytus prioritetus.

K. Petraitienė primena, kad viešinimas buvo paskelbtas ir gauti 3 raštai strateginiam veiklos planui. Siūlymų biudžetui negauta.

V. Raugelė atkreipia dėmesį, kad yra naujų siūlymų (dėl jaunimo įdarbinimo ir savanorių rengimo). Prašo jų nepamiršti, nes ir dėl jų reikės apsispręsti Taryboje.

NUTARTA. Pritarti pateiktam sprendimo projektui.

BALSUOTA: už – 6 (V. Raugelė, J. Šeršniov, A. Kontautas, A. Cesiulis, A. Velykienė, A. Razbadauskas), prieš – 0, susilaiko – 1 (K. Bagdonas).

5. SDVARSTYTA. Informacija apie klientų aptarnavimo centro steigimą, asmens sveikatos priežiūros paslaugų rėmimo organizavimo ir vykdymo tvarkos aprašą, skirtą sveikatos priežiūros specialistų pritraukimo ir kitoms sveikatos priežiūros įstaigų problemoms spręsti.

Pranešėjas – D. Petrolevičius. Primena, kad atlikta administracinių paslaugų analizė, išskirtos paslaugos, kurias būtų tikslinga teikti Klientų aptarnavimo centre (Toliau – KAC). Taip pat įvertinta esama pastatų būklė Socialinės paramos sk. Vytauto g. 13 bei Civilinės metrikacijos ir registracijos sk. S. Šimkaus g. 11 pastatuose. Parengtas KAC steigimo planas – nutarta išsinuomoti patalpas KAC steigimui, kuriame būtų teikiamos soc. paramos paslaugos (planuojama perkelti Socialinės paramos skyriaus Vytauto g. padalinį), Civilinės metrikacijos ir gyvenamosios vietos deklaravimo paslaugos (planuojama perkelti Civilinės metrikacijos ir registracijos skyrių) bei kitus sk. pagal poreikį. Taip pat planuojama sukurti iki 3-jų darbo vietų kitoms KMSA paslaugoms, kurias tikslinga teikti KAC.

Socialinės paramos skyriaus patalpose Vytauto g. 13 dirba 40 administracijos darbuotojų. Patalpos nėra tinkamai pritaikytos neįgaliems asmenis, o paskutiniais metais ir darbo sąlygos darbuotojams tapo netinkamos. 2021 metais vanduo ėmė bėgti per stogo dangą, kyla kitų problemų tinkamam pastato eksploatavimui.

Prieš keletą metų buvo rengiamas rekonstrukcijos projektas (preliminari sąmata apie 480 tūkst. Eur.), tačiau šio pastato neįmanoma rekonstruoti taip, kad būtų tinkamai pritaikytas neįgaliesiems bei patalpose dirbantiems specialistams. Neįmanoma įrengti lifto ar keltuvo prie išorinių sienų, nes pastatas yra kultūros paveldo statinys. Šiais metais pro stogą ėmė bėgti vanduo, Statinių administravimo skyrius organizavo skubų stogo remontą.

Civilinės metrikacijos ir registracijos sk. S. Šimkaus g. 11 pastato būklė taip pat yra prasta, reikalingas remontas. 2019 m. buvo paskaičiuota preliminari sąmata stogo bei fasado remontui (289,1 tūkst. Eur).

Planuojama nuomotis maždaug 1200 - 1300 kv. m. patalpas, skirtas dirbti iki 60 specialistų. Iš jų 2-3 darbo vietos būtų skiriamos Klientų aptarnavimo centrui. Patalpų būtų ieškoma pirmame aukšte arba kituose aukštuose, į kuriuos būtų patogus patekimas liftu, pritaikytu neįgaliems asmenims. Siekiant maksimaliai lengvo pasiekiamumo visiems miestiečiams, patalpų lokacija turėtų būti centrinėje miesto dalyje, šalia jų įrengtos parkavimosi vietos bei autobusų stotelės. Po NT agentūrų apklausų paaiškėjo, kad preliminari nuomos kaina gali svyruoti nuo 8-13 EUR/kv.m. priklausomai nuo patalpų būklės, lokacijos, šalia esančios infrastruktūros, aukšto ir kitų privalumų.  Įgyvendinimo terminas - planuojama, kad nuomos konkursas įvykdytas ir patalpos pritaikytos naudojimui bus - ne vėliau kaip iki 2022 m.  II ketv. pabaigos.

V. Raugelė teigia, kad pateikta informacija yra ne koncepcija.

D. Petrolevičius pažymi, kad pirmiausia siekiama rasti patalpas Socialinės paramos skyriui bei Civilinės metrikacijos skyrių perkelti bei aptarnavimo centrui įsteigti. Aptarnavimo centro galimos teikti paslaugos bus svarstomos suradus patalpas.

V. Raugelė prašo atkreipti dėmesį, kokios paslaugos ir kaip jos bus teikiamos. Prašo, kai bus galima, į paslaugų rengimo Klientų aptarnavimo centre etapą įtraukti (pakviesti) turinčius patirties ir politikus.

D. Petrolevičius teigia, kad dėl teikiamų paslaugų turinio bei esamos situacijos supažindinimo galima sugrįžti balandžio mėnesį.

K. Bagdonas pritaria tokio centro atsiradimui.

Pranešėja – R. Perminienė. Informuoja apie Asmens sveikatos priežiūros paslaugų rėmimo organizavimo ir vykdymo tvarkos aprašą, skirtą sveikatos priežiūros specialistų pritraukimo ir kitoms sveikatos priežiūros įstaigų problemoms spręsti, paklausos ir pasiūlos prognozę 2030 m.. sveikatos priežiūros specialistų regioninį pasiskirstymą ir judumo tendencijas, specialistų trūkumą Klaipėdos mieste, šeimos gydytojo komandos pokyčius (atliepiant SS reformą).

NUTARTA. Informacija išklausyta.

6. SVARSTYTA. Žodinė informacija apie COVID-19 situaciją.

Pranešėja – A. Dirgėlienė. Pateikia informaciją apie esamą situaciją.

NUTARTA. Informacija išklausyta.

 Posėdis baigėsi 15.30 val.

Posėdžio pirmininkas Kazys Bagdonas

Posėdžio sekretorė Lietutė Demidova